b'\n_START_ARTICLE_\nMart Elango\n_START_PARAGRAPH_\nMart Elango (8. jaanuar 1936 \xe2\x80\x93 12. veebruar 1996) oli eesti f\xc3\xbc\xc3\xbcsik._NEWLINE_Ta l\xc3\xb5petas 1954. aastal Tartu 1. Keskkooli._NEWLINE_Ta t\xc3\xb6\xc3\xb6tas esmalt Teaduste Akadeemia F\xc3\xbc\xc3\xbcsika ja Astronoomia Instituudis, uurides v\xc3\xb5redefektide tekitamist kristallides._NEWLINE_Esimese eesti f\xc3\xbc\xc3\xbcsikuna t\xc3\xb6\xc3\xb6tas ta s\xc3\xbcnkrotronkiirgusega 1969. aastal Wisconsinis USA-s, hiljem ka Novosibirski ja Lundi kiirenditel. Nendest uuringutest kasvas v\xc3\xa4lja uus t\xc3\xb6\xc3\xb6suund Eesti f\xc3\xbc\xc3\xbcsikas, r\xc3\xb6ntgenspektroskoopia, ja Mart Elangost sai r\xc3\xb6ntgenspektroskoopia labori juhataja Teaduste Akadeemia F\xc3\xbc\xc3\xbcsika Instituudis, praeguses Tartu \xc3\x9clikooli F\xc3\xbc\xc3\xbcsika Instituudis._NEWLINE_Ta oli tahkisef\xc3\xbc\xc3\xbcsika (hiljem laseroptika) kateedri asejuhataja ja juhataja (1976\xe2\x80\x931992) ning tahkisef\xc3\xbc\xc3\xbcsika \xc3\xb5ppetooli professor (1992\xe2\x80\x931996)._NEWLINE_Temalt ilmus \xc3\xbcle 120 artikli ning monograafia "Elementaarsed mitteelastsed kiirgustekkelised protsessid", mis on t\xc3\xb5lgitud ka inglise keelde. Raamat sai Eesti Vabariigi teaduspreemia._NEWLINE_Mart Elango on kirjutanud ka aimeartikleid ning artikleid Eesti ents\xc3\xbcklopeediasse.\n_START_SECTION_\nIsiklikku\n_START_PARAGRAPH_\nTema isa oli pedagoogikateadlane Aleksander Elango, \xc3\xb5de on bioloog Anne-Liis S\xc3\xb5mermaa. Tema t\xc3\xbctred on keeleteadlane Renate Pajusalu ja haridustegelane Irene K\xc3\xa4osaar.'